​ມີ​ການ​ຄາດ​ຫວັງ​ຫຍັງ​ແດ່ ຈາ​ກການ​ໄປ​ຮ່ວມກອງ​ປະ​ຊຸມ​ສຸດຍອດ ອົງ​ການ​ເນ​ໂຕ້​ເທື່ອ​ທຳ​ອິດ ​ໂດຍເກົາ​ຫຼີ​ໃຕ້
ທ່ານ​ຢູນ ຊຸກ ໂຢ​ລ ​ແມ່ນ​ປະ​ທາ​ນາ​ທິ​ບໍ​ດີ​ເກົາ​ຫຼີ​ໃຕ້​ຄົນ​ທຳ​ອິດ ທີ່​ໄດ້​ໄປ​ຮ່ວມກອງ​ປະ​ຊຸມ​ສຸດຍອດ​ອົງ​ການ​ເນ​ໂຕ້ ແລະ​ການ​ມີ​ໜ້າ​ຂອງ​ທ່ານ​ ຈະ​ເນັ້ນ​ໃຫ້​ເຫັນ​ເຖິງ​ຄຳ​ໝັ້ນ​ສັນ​ຍາ ທີ່​ຈະ​ຂະ​ຫຍາຍ​ການ​ພົວ​ພັນ​ຂອງ​ເກົາ​ຫຼີ​ໃຕ້ ຢູ່​ໃນ​ທົ່ວ​ໂລກ​ເພື່ອ​ຮັບ​ມື​ກັບ​ໄພ​ຂົ່ມ​ຂູ່​ຈາກ​ຈີນ ຣັດ​ເຊຍ ແລະ​ເກົາ​ຫຼີ​ເໜືອ 
ປະທານາທິບໍດີເກົາຫຼີໃຕ້ ທ່ານຢູນ ຊຸກ ໂຢລ ຈະໄປຮ່ວມກອງປະຊຸມສຸດຍອດຂອງອົງການເນໂຕ້ ທີ່ນະຄອນມາດຣິດ ໃນວັນອັງຄານ ແລະວັນພຸດ ຊຶ່ງໄດ້ສະທ້ອນໃຫ້ເຫັນໃນອັນທີ່ພວກນັກຊ່ຽວຊານກ່າວວ່າ ບົດບາດໃນລະດັບໂລກທີ່ມີເພີ້ມຂຶ້ນຂອງໂຊລ ເພື່ອຮັບມືກັບໄພຂົ່ມຂູ່ຈາກຈີນ ຣັດເຊຍ ແລະເກົາຫຼີເໜືອ ເກົາຫຼີໃຕ້ ຊຶ່ງບໍ່ແມ່ນສະມາຊິກຂອງອົງການເນໂຕ້ ໄດ້ຖືກເຊື້ອເຊີນໃນຖານະທີ່ເປັນປະເທດພາຄີ ໃຫ້ເຂົ້າຮ່ວມກອງປະຊຸມສຸດຍອດ ພັນທະມິດທາງທະຫານຂອງ 30 ປະເທດ ສ່ວນປະເທດອື່ນໆຈາກເຂດເອເຊຍປາຊີຟິກທີ່ໄດ້ຖືກເຊື້ອເຊີນກໍມີອອສເຕຣເລຍ ຍີ່ປຸ່ນ ແລະນິວຊີແລນ ທ່ານຢູນ ແມ່ນປະທານາທິບໍດີເກົາຫຼີໃຕຄົນທຳອິດ ທີ່ໄດ້ເຂົ້າຮ່ວມກອງປະຊຸມສຸດຍອດເນໂຕ້ ແລະນີ້ແມ່ນການເດີນທາງໄປຢ້ຽມຢາມເທື່ອທຳອິດ ນັບແຕ່ໄດ້ສາບານໂຕເຂົ້າຮັບຕຳແໜ່ງໃນເດືອນພຶດສະພາ ທ່ານບຣຸສ ກລິງເກີ (Bruce Klinger) ນັກຄົ້ນຄວ້າຈາກມູນນິທິເຮີຣິເທຈ ຮັບຜິດຊອບເຂດເອເຊຍຕາເວັນອອກສຽງເໜືອ ກ່າວວ່າ “ການໄປຮ່ວມກອງປະຊຸມສຸດຍອດອົງການເນໂຕ້ຂອງທ່ານຢູນ ໄດ້ສະທ້ອນໃຫ້ເຫັນເຖິງຄວາມເຕັມໃຈທີ່ລັດຖະບານຂອງທ່ານຈະຂະຫຍາຍບົດບາດຂອງເກົາຫຼີໃຕ້ ຢູ່ໃນຂົງເຂດ ແລະກິດຈະການລະຫວ່າງປະເທດ ” ທ່ານຢູນ ກ່າວເມື່ອວັນທີ 10 ພຶດສະພາ ໃນຄຳປາໄສສາບານໂຕເຂົ້າຮັບຕຳແໜ່ງວ່າ ເປົ້າໝາຍໃນນະໂຍບາຍການຕ່າງປະເທດຂອງທ່ານ ແມ່ນເພື່ອເຮັດໃຫ້ເກົາຫຼີໃຕ້ “ເປັນປະເທດທີ່ສຳຄັນໃນໂລກ” ເພື່ອເສີມຂະຫຍາຍການຮ່ວມມືກັບບັນດາປະເທດທີ່ມີຈິດໃຈແບບດຽວກັນ ໃນການຊຸກຍູ້ຫຼັກຄຸນຄ່າຂອງອິດສະຫຼະພາບແບບເສລີປະຊາທິປະໄຕ ສັນຕິພາບ ແລະຄວາມອຸດົມຮັ່ງມີ ແອລເລນ ກິມ ຮອງຜູ້ອຳນວຍການຝ່າຍເກົາຫຼີ ທີ່ສູນກາງຍຸດທະສາດແລະການສຶກສາລະຫວ່າງປະເທດກ່າວວ່າ ການເດີນທາງໄປຮ່ວມຂອງທ່ານຢູນຍັງເປັນ “ການສົ່ງຂ່າວໃນການເປັນພັນທະມິດກັບປະເທດສະມາຊິກເນໂຕ້ແລະປະເທດທີ່ບໍ່ແມ່ນພາຄີຂອງເນໂຕ້ອື່ນໆ ໃນການເສີມຂະຫຍາຍລະບຽບການປົກຄອງດ້ວຍຕົວບົດກົດໝາຍຂອງລະຫວ່າງປະເທດ ” ນອກນັ້ນ ໂຊລຍັງຈະສ້າງຕັ້ງຜູ້ຕາງໜ້າທາງການທູດປະຈຳສຳນັກງານໃຫຍ່ອົງການເນໂຕ້ ທີ່ນະຄອນບຣັສເຊີລສ໌ ເກົາຫຼີໃຕ້ແມ່ນປະເທດດຽວເທົ່ານັ້ນ ຂອງສີ່ປະເທດພາຄີຈາກເຂດເອເຊຍປາຊີຟິກ ທີ່ໄດ້ຖືກເຊີນໃຫ້ໄປຮ່ວມກອງປະຊຸມສຸດຍອດ ທີ່ບໍ່ໄດ້ຕັ້ງສຳນັກງານຜູ້ຕາງໜ້າ ທ່ານແພັດທຣິກ ໂຄຣນິນ ປະທານດ້ານຄວາມໝັ້ນຄົງເຂດເອເຊຍປາຊີຟິກທີ່ສະຖາບັນຮັດສັນ ກ່າວວ່າ “ສຳນັກງານຜູ້ຕາງໜ້າຂອງເກົາຫຼີໃຕ້ເຮັດໃຫ້ການສົນທະນາກັບອົງການເນໂຕ້ມີຂຶ້ນໄດ້ຕະຫຼອດເວລາ ແທນທີ່ຈະແມ່ນເປັນບາງຄັ້ງບາງຄາວ ”